България Еър
„България Еър“ (до 15 юни 2022 година - „България Ер“) е българска авиокомпания, собственост на Химимпорт АД. През 2018 г. компанията е превозила 1 267 000 пътници и е осъществила 5995 полета. България Ер е националният авиопревозвач и носител на националния флаг на България.

От 20 ноември 2008 г. България Ер става пълноправен член на IATA.

История 
България Eр първоначално носи името „Балкан Ер Тур“ и работи със самолети под наем. Впоследствие компанията е преименувана на „България ер“ ЕАД и става авиационен оператор с изцяло държавен капитал от края на 2002 г., когато със заповед на министъра на транспорта и съобщенията държавата придобива правото на собственост, притежавано дотогава от „Летище София“ ЕАД. Авиационното дружество е правоприемник на дъщерната фирма Балкан Ер Тур, регистрирана през 1991 г. „България Ер“ ЕАД е създадена от правителството на Симеон Сакскобургготски през декември 2002 г., повече от година след обявяването на фалита на авиокомпания „Балкан“ (публично оповестен от съдия Камелия Ефремова, СГС на 12 март 2001 г.). Първият полет на България Ер е изпълнен на 4 декември 2002 г. по направлението София – Лондон – Париж – София с 60 пътници на борда.

От 30 юни 2004 г. „България Ер“ ЕАД е национален превозвач (носител на националния флаг) и лети до 22 държави, като осъществява редовни международни полети до 16 от тях (Русия, Германия, Великобритания, Швейцария, Испания, Франция, Италия, Чехия, Австрия, Холандия, Белгия, Украйна и Израел).

Първоначалният капитал на компанията възлиза на 30 160 000 лева, разпределен в 30 160 акции с номинална стойност 1000 лева всяка.

През октомври 2006 г. правителството продава 30 159 акции за 13 милиона лева, като за 4 години компанията е загубила 57% от стойността си. Купувач е „Балкан Хемус груп“ ЕАД, собственост на холдинга Химимпорт, който притежава и авиокомпаниите Хемус Ер и Виаджо Ер.

Авиокомпания „България Еър“ ЕАД е член на международната система за разплащания между авиокомпаниите – Международна асоциация за въздушен транспорт, в която контролът върху приходите по отношение на издаване и отчитане на билети е автоматизиран.

От 15 юни 2022 официално името на „България Ер“ е променено на „България Еър“.

Партньори 
Партньори на България Еър са: „CSA Czech Airlines“, „Aeroflot – Russian Airlines“, „Air France“, „Alitalia“, „Iberia“, „LOT Polish Airlines“, „KLM Royal Dutch Airlines“, „SIXT Rent a car“, „LSG Sky Chefs“, „Virgin Antlantic“, „Austrian Airlines“, „EL AL“, Olympic Airlines" (вече слята с Aegean Airlines), „Tarom“, „Cypris Airlines“, „Emirates“ и „AirSERBIA“ (наследник на „Ят Еръуеиз“ /JAT Airways/) и „airberlin“.

Лого 
България Еър първоначално работи под името „Балкан Ер Тур“. Авиокомпанията е известна с това име за кратко; през ноември 2002 г. в България са организирани обществени конкурси за определяне на името и логото на новата авиокомпания. Хиляди хора дават идеи, на основата на които са определени името и логото. Дизайнът се използва за около 4 години, до 2006 г., когато е изработен по-професионален дизайн. След пълното сливане с Хемус Ер и Виаджо Ер започва разработването на изцяло нов търговски образ на авиокомпанията. В средата на 2010 г. първият Еърбъс A319 на България Ер е представен в изцяло нова окраска.

Направления

Отпаднали направления

Чартърни полети 
Част от направленията, до които авиокомпания „България Ер“ изпълнява чартърни полети, са:

Флот

Интересни факти 

 Откакто е създадена, компанията никога не е използвала самолети съветско производство, освен в случаите, когато на „мокър лизинг“ (наем на машини заедно с екипажа) са били взимани самолети на други превозвачи.
 Полети за България Ер са изпълнявали повечето български авиокомпании, като през лятото на 2006 г. турската авиокомпания „Пегас“/Pegasus поема част от полетите от Черноморието, тъй като „България ер“ страда от недостиг на самолети в разгара на летния сезон.
 В края на 2004 г. компанията започва въвеждането на електронни билети за своите полети, а през януари 2005 г. започва продажбата на билети онлайн.
 През ноември 2005 г. полетите до Берлин се преместват от летище Шьонефелд към летище Тегел.
 През 2004 г. започват редовни полети от Варна, първоначално до Лондон, след което и до други европейски градове. През май 2006 г. са изпълнени първите редовни полети от Бургас до Лондон.
 Oт 2011 г. пътниците могат да се регистрират за полет през сайта на компанията – Web Check-in и да изберат своето място на борда.
 Bulgaria On Air e бордното списание на националния авиопревозвач – издание за бизнес, анализи, пътувания и лайфстайл. От април 2011 г. излиза и Bulgaria On Air the business magazine – „наземна версия“ на бордното списание, която се разпространява всеки месец в България. От 2011 г. България он Ер е също име на кабелната телевизия на общия собственик на авиокомпанията и закритата телевизия МСАТ.

Кодове на полетите 
Трибуквеният код, под който авиокомпания „България ер“ е регистрирана в ICAO (International Civil Aviation Organization), е LZB.

Двубуквеният код, под който авиокомпания „България ер“ е регистрирана в IATA (International Air Transport Association), е FB. Позивните на полетите на авиокомпанията започват с FB – Flying Bulgaria, следвани от номера на съответния полет.

Източници

Външни препратки 
 Официален сайт на Bulgaria air
 Допълнителна информация за Bulgaria Air

Авиокомпании в София
Основани в България през 2002 година
Национални авиокомпании